Rokiškio rajono savivaldybės tarybai 2022-02-01 Nr.

Rokiškio rajono savivaldybės merui (kopija)

**REIKALAVIMAS**

**DĖL ROKIŠKIO RAJONO SAVIVALDYBĖS TARYBOS KONTROLĖS KOMITETO VEIKLOS PROGRAMOS PATVIRTINIMO**

Lietuvos Respublikos vietos savivaldos įstatymo 14 straipsnio 4 dalies 8 punkte nustatyta, kad Kontrolės komitetas dirba pagal savivaldybės tarybos patvirtintą veiklos programą ir kiekvienų metų pradžioje už savo veiklą atsiskaito savivaldybės tarybai reglamento nustatyta tvarka; savivaldybės taryba Kontrolės komiteto veiklos programą patvirtina per vieną mėnesį nuo Kontrolės komiteto sudarymo, o kai Kontrolės komitetas sudarytas, – **per vieną mėnesį nuo kalendorinių metų pradžios**.

Vadovaujantis Lietuvos Respublikos savivaldybių administracinės priežiūros įstatymo Vyriausybės atstovui suteiktais įgaliojimais, vykdant Rokiškio rajono savivaldybės administracinę priežiūrą, nustatyta, kad Kontrolės komiteto veiklos programa iki šiol nepatvirtinta.

Atsižvelgdamas į tai, kas išdėstyta, ir remdamasis Lietuvos Respublikos savivaldybių administracinės priežiūros įstatymo 7 straipsnio 1 dalies 2 punktu, 8 straipsnio 2 dalies 1 punktu,

r e i k a l a u j u neatidėliojant įgyvendinti Lietuvos Respublikos vietos savivaldos įstatymo 14 straipsnio 4 dalies 8 punkto nuostatas ir patvirtinti Rokiškio rajono savivaldybės tarybos kontrolės komiteto veiklos programą.

Šis reikalavimas turi būti apsvarstytas artimiausiame tarybos posėdyje, bet ne vėliau kaip per 1 mėnesį nuo rašytinio reikalavimo gavimo dienos. Apie priimtą sprendimą Vyriausybės atstovui Panevėžio ir Utenos apskrityse turi būti pranešta raštu per 5 darbo dienas nuo sprendimo priėmimo dienos.

Pagal Lietuvos Respublikos savivaldybių administracinės priežiūros įstatymo 8 straipsnio 6 dalį, meras artimiausiame savivaldybės tarybos posėdyje su šiuo reikalavimu privalo supažindinti savivaldybės tarybos narius.

Informuoju Jus apie tai, kad Vyriausybės atstovas, vadovaudamasis Lietuvos Respublikos savivaldybių administracinės priežiūros įstatymo 9 straipsnio 1 dalies 4 punktu, gali nustatyti kitą teikimo įvykdymo terminą, jeigu bus gautas pagal kompetenciją savivaldybės administravimo subjekto motyvuotas prašymas šį terminą pratęsti, išskyrus atvejus, kai nurodytų veiksmų įvykdymo terminas yra nustatytas įstatyme ar Vyriausybės nutarime.

Vyriausybės atstovas Panevėžio ir Utenos apskrityse Egidijus Lapinskas